b'\n_START_ARTICLE_\nNadlahtnica\n_START_PARAGRAPH_\nNadlahtnica (latinsko humerus) je dolga kost nadlahti roke, ki ima diafizo in dve epifizi. Na proksimalni epifizi se nahaja glava (caput humeri), dve gr\xc4\x8dici tuberculum majus in tuberculum minus, ki se distalno nadaljujeta v dva nizka grebena. Med obema gr\xc4\x8dicama je \xc5\xbeleb (sulcus intertubercularis). Glavo povezuje z deblom kratek vrat (collum anatomicum). Stika proksimalne epifize z diafizo je kirur\xc5\xa1ki vrat (collum chirurgicum). Diafiza ima na zgornji zunanji tretjini hrapavo povr\xc5\xa1ino (tuberositas deltoidea), kjer se nara\xc5\xa1\xc4\x8da deltasta mi\xc5\xa1ica. Na zadnji strani te hrapave izbokline poteka spiralast \xc5\xbeleb za radialni \xc5\xbeivec (sulcus nervi radialis). Distalna epifiza ima glavico (capitulum humeri) za sklep s ko\xc5\xbeeljnico in valj\xc4\x8dek (trochlea humeri) za sklep s podlahtnico. Na zadnji strani distalne epifize je globoka vdolbina (fossa olecrani), v katero se pri stegnjenju komolca ujame kavelj (olecranon) podlahtnice. Spredaj sta dve jamici - fossa radialis in fossa coronoide, v kateri se pri skr\xc4\x8denju komolca ujameta ko\xc5\xbeeljnica in podlahtnica. Na medialni in stranski strani distalne epifize sta dobro tipljivi gr\xc4\x8di. Ve\xc4\x8dja gr\xc4\x8da je obsredinski nad\xc4\x8dvr\xc5\xa1 - medialni epikondil, ki ima zadaj \xc5\xbeleb (sulcus n. ulnaris), manj\xc5\xa1a gr\xc4\x8da je stranski nad\xc4\x8dvr\xc5\xa1 - lateralni epikondil.'